Væltede gravsten og gravsten overhældt med grøn maling var det syn, der mødte folk, som lørdag eftermiddag besøgte den jødiske gravplads i Randers.

Flere end 80 gravsten var malet med grøn graffiti, og enkelte gravsten var væltet på gravpladsen, der ligger på Østre Kirkegård.

Det skriver Østjyllands Politi i sin døgnrapport.

- Der er ikke malet symboler eller skrevet tekst på gravstenene, men der er hældt maling ud over dem, siger politiets vagtchef, Bo Christensen.

Det er groft hærværk, som berører mange mennesker, og vi vil gerne høre fra vidner, som har set mistænkelige personer i området omkring gravpladsen Bo Christensen, politiets vagtchef

- Det er groft hærværk, som berører mange mennesker, og vi vil gerne høre fra vidner, som har set mistænkelige personer i området omkring gravpladsen, fortsætter han.

Politiet fik anmeldelsen om hærværket lørdag klokken 15.25.

- Men vi ved ikke, hvornår det er sket, siger Bo Christensen.

- Derfor vil vi også gerne høre fra vidner, der har besøgt gravpladsen før hærværket, så vi på den måde kan indkredse tidspunktet.